“หุ้นเอเชีย” ผันผวน! วิตก “เฟด” เล็งขึ้นดอกเบี้ย 2 รอบปี 66
“ตลาดหุ้นเอเชีย” เปิดผันผวน วิตก “เฟด” ส่งสัญญาณขึ้นดอกเบี้ยปี 66 อย่างน้อย 2 ครั้ง ซึ่งเร็วกว่าที่มีการคาดการณ์ไว้
18 มิ.ย. 2564

ผู้สื่อข่าวรายงานว่า ตลาดหุ้นเอเชีย เคลื่อนไหวอย่างผันผวนในเช้าวันนี้ โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดลบเมื่อคืน หลังจากธนาคารกลางสหรัฐ (เฟด) ส่งสัญญาณปรับขึ้นอัตราดอกเบี้ยในปี 2566 ซึ่งเร็วกว่าการคาดการณ์เดิมถึง 1 ปี และเฟดคาดว่าจะปรับขึ้นอัตราดอกเบี้ยอย่างน้อย 2 ครั้งในปี 2566 อย่างไรก็ดี การพุ่งขึ้นของหุ้นกลุ่มเทคโนโลยีช่วยหนุนดัชนี Nasdaq ปิดในแดนบวก โดยได้ปัจจัยหนุนจากความหวังที่ว่าเศรษฐกิจสหรัฐจะฟื้นตัวอย่างแข็งแกร่ง
โดยดัชนี SSE Composite ตลาดหุ้นจีนเปิดวันนี้ที่ 3,520.50 จุด ลดลง 5.10 จุด หรือ -0.14%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,136.74 จุด เพิ่มขึ้น 118.41 จุด หรือ +0.41% และดัชนี HSI ตลาดหุ้นฮ่องกงเปิดวันนี้ที่ 28,586.04 จุด เพิ่มขึ้น 27.45 จุด หรือ +0.10%
ทั้งนี้ เฟดส่งสัญญาณว่าการปรับขึ้นอัตราดอกเบี้ยอาจเกิดขึ้นในปี 2566 ซึ่งเร็วกว่าการคาดการณ์เดิมถึง 1 ปี ขณะเดียวกันได้เปิดเผยรายงาน dot-plot ซึ่งระบุว่า กรรมการเฟด 13 ใน 18 รายคาดการณ์ว่าจะมีการปรับขึ้นอัตราดอกเบี้ยอย่างน้อย 2 ครั้งในปี 2566
นอกจากนี้ ตลาดยังถูกกดดันจากการที่นายเจอโรม พาวเวล ประธานเฟดเปิดเผยว่า กรรมการเฟดได้เริ่มหารือกันเกี่ยวกับการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ซึ่งเป็นการส่งสัญญาณว่าเฟดเตรียมชะลอการใช้นโยบายการเงินแบบผ่อนคลายหลังจากตัวเลขเงินเฟ้อดีดตัวขึ้น โดยเฟดได้ปรับเพิ่มคาดการณ์เงินเฟ้อในปีนี้สู่ระดับ 3.4% ซึ่งสูงกว่าตัวเลขคาดการณ์ในเดือนมี.ค.ที่ระดับ 2.4%